b'\n_START_ARTICLE_\nArm\xc4\x97ni\xc5\xa1kas popierius\n_START_PARAGRAPH_\nArm\xc4\x97ni\xc5\xa1kas popierius arba Papier d\xe2\x80\x99Armenie\xc2\xa0\xe2\x80\x93 parfumerinis gaminys, skirtas nustelbti ir pa\xc5\xa1alinti nemalonius kvapus, kambari\xc5\xb3 oro gaiviklis. Paprastai parduodamas kaip dvylikos lap\xc5\xb3 bukletas, kuriame kiekvienas lapas padalintas \xc4\xaf tris dalis, padengtas su benzoine derva, stirako med\xc5\xbei\xc5\xb3 d\xc5\xbeiovintomis i\xc5\xa1skyromis.\n_START_SECTION_\nGaminio istorija\n_START_PARAGRAPH_\nArm\xc4\x97ni\xc5\xa1kas popierius gaminamas Pranc\xc5\xabzijoje nuo 1885\xc2\xa0m._NEWLINE_XIX a. pabaigoje Ogiustas Ponso (Auguste Ponsot) keliavo po Arm\xc4\x97nij\xc4\x85. Jam patiko vietini\xc5\xb3 \xc5\xbemoni\xc5\xb3 namuose naudojamos aromatin\xc4\x97s med\xc5\xbeiagos. Kaip pasirod\xc4\x97, arm\xc4\x97nai namuose degino stirako dervas, kad aromatizuoti ir gaivinti supant\xc4\xaf or\xc4\x85, o esant b\xc5\xabtinybei\xc2\xa0\xe2\x80\x93 dezinfekuoti patalpas. Keliautojas kartu su farmacininku Anri Rivjeru (Henri Rivier) suman\xc4\x97 \xc5\xa1i\xc4\x85 patirt\xc4\xaf panaudoti Pranc\xc5\xabzijoje. Anri Rivjeras i\xc5\xa1tirpino stirako benzoin\xc4\x99 derv\xc4\x85 90\xc2\xa0% spirite ir ja \xc4\xafmirk\xc4\x97 sugeriam\xc4\x85j\xc4\xaf popieri\xc5\xb3. \xc5\xa0i priemon\xc4\x97 tur\xc4\x97jo did\xc5\xbeiul\xc4\xaf pasisekim\xc4\x85 higienos parodose, vykusiose 1888 ir 1889\xc2\xa0m., prad\xc4\x97ta pastoviai j\xc4\x85 gaminti Monru\xc5\xbee (Montrouge).\n_START_SECTION_\nNaudojimas\n_START_PARAGRAPH_\nArm\xc4\x97ni\xc5\xa1ko popieriaus juostel\xc4\x97s yra atpl\xc4\x97\xc5\xa1iamos i\xc5\xa1 bukleto ir u\xc5\xbedegamos, pad\xc4\x97jus jas ant kar\xc5\xa1\xc4\x8diui atsparaus pagrindo. Smilkdamas popierius skleid\xc5\xbeia subtil\xc5\xb3 vanil\xc4\x97s kvap\xc4\x85 primenant\xc4\xaf aromat\xc4\x85, b\xc5\xabding\xc4\x85 \xc5\xa1ios dervos mi\xc5\xa1iniams. Buitin\xc4\x97ms reikm\xc4\x97ms pakanka sunaudoti 3\xe2\x80\x934 popieriaus juosteles per savait\xc4\x99._NEWLINE_\xc5\xa0iandien arm\xc4\x97ni\xc5\xa1kas popierius pla\xc4\x8diai parduodamas Europos kosmetikos ir higienos gamini\xc5\xb3 parduotuv\xc4\x97se kaip smilkymo ar parfumerijos priemon\xc4\x97, oro gaiviklis.'